b"\n_START_ARTICLE_\nMelchior de Hondecoeter\n_START_PARAGRAPH_\nMelchijoras de Hondekuteris arba Melchioras d\xe2\x80\x99Hondekuteris (ol. Melchior de Hondecoeter arba ol. Melchior d'Hondecoeter, 1636\xc2\xa0m., Utrechtas, Nyderlandai\xc2\xa0\xe2\x80\x93 1695\xc2\xa0m. baland\xc5\xbeio 3 d., Amsterdamas)\xc2\xa0\xe2\x80\x93 XVII a. Nyderland\xc5\xb3 tapytojas, animalistas.\n_START_SECTION_\nBiografija\n_START_PARAGRAPH_\nMelchioras de Hondekuteris gim\xc4\x97 1636\xc2\xa0m. Utrechte tapytoj\xc5\xb3 gimin\xc4\x97je. Jo senelis Gilisas ir t\xc4\x97vas Geisbertas (ar Geisbrechtas) buvo tapytojais. Senelis tap\xc4\x97 peiza\xc5\xbeus su pauk\xc5\xa1\xc4\x8diais, pana\xc5\xa1ius \xc4\xaf Roelant Savery paveikslus. Melchioras mok\xc4\x97si pas t\xc4\x97v\xc4\x85, o v\xc4\x97liau \xe2\x88\x92 pas d\xc4\x97d\xc4\x99 Jan Baptist Weenix (1620\xe2\x80\x931660). Kartu su juo apie 1653\xe2\x80\x931659\xc2\xa0m. gal\xc4\x97jo mokytis d\xc4\x97d\xc4\x97s s\xc5\xabnus Jan Weenix. 1659\xe2\x80\x931663\xc2\xa0m. Melchioras de Hondekuteris buvo registruotas Hagos tapytoj\xc5\xb3 draugijoje. 1663\xc2\xa0m. vasario 9 d. jis ved\xc4\x97 Susanna Tradel Amsterdame, i\xc5\xa1 kurio nebei\xc5\xa1vyko iki gyvenimo pabaigos._NEWLINE_Melchioro de Hondekuterio pirmieji neabejotini darbai datuojami 1668\xc2\xa0m., nors yra priskiriam\xc5\xb3 ankstesni\xc5\xb3. Tik 20 Hondekuterio paveiksl\xc5\xb3 datuoti, tod\xc4\x97l didesniosios jo k\xc5\xabrybos dalies chronologij\xc4\x85 yra sunku nustatyti. Be mokytoj\xc5\xb3, Hondekuterio tapyb\xc4\x85 paveik\xc4\x97 Vilemas van Alstas, bei flamand\xc5\xb3 tapytojas Fransas Sneidersas. Hondekuteris specializavosi pauk\xc5\xa1\xc4\x8di\xc5\xb3 vaizdavime peiza\xc5\xbeo aplinkoje, jo paveikslai buvo paklaus\xc5\xabs. \xc5\xbdinoma, kad jo k\xc5\xabriniai puo\xc5\xa1\xc4\x97 Nyderland\xc5\xb3 princ\xc5\xb3 rezidencijas. Hondekuterio mokiniu buvo Willem van Royen (1672\xe2\x80\x931742), pasek\xc4\x97ju\xc2\xa0\xe2\x80\x93 XVIII a. tapytojas Aart Schouman (1710\xe2\x80\x931792). Pasak Houbraken, dailinink\xc4\x85 nuolat kritikuodavo \xc5\xbemona, d\xc4\x97l ko Hondekuteris laik\xc4\x85 leisdavo smukl\xc4\x97se. Po mirties Hondekuteris paliko savo dukteriai Izabelei daug skol\xc5\xb3. Dailininkas mir\xc4\x97 1695\xc2\xa0m. baland\xc5\xbeio 3 d. Amsterdame."